Dooie babatjie in asblik in spogbuurt gevind | Maroela Media
Volgens adjudant-offisier Annabelle Middelton, 'n woordvoerder van die Brooklyn-polisie, is die liggaam Woensdagoggend in 'n munisipale-asblik in Nutmeglaan, Newlands, gevind.
"Die huiseienaar het die oggend omstreeks 08:00 sy vullisdrom vir verwydering uitgesit. 'n Rondloper het omstreeks 10:00 deur die asblik gegaan en op die liggaam afgekom. Die nooddienste is ontbied," het Middelton aan Maroela Media gesê.
Volgens Jeffery Wicks, 'n woordvoerder van Netcare911, het paramedici met hul aankoms die baba se lewelose lyfie in 'n plastieksak gekry. Hy is op die toneel dood verklaar.
Middleton het gesê die baba was ten volle ontwikkel. "Alle inligting dui daarop dat die baba vanoggend gebore is. Die persoon wat hom daar weggegooi het, het die huiseienaar se vullissak oopgemaak die baba daar ingegooi en die sak weer toegeknoop."
Die polisie ondersoek 'n saak van verberging van geboorte en 'n geregtelike nadoodse ondersoek is aangevra. "As mense in die omgewing van iemand weet wat swanger was en nie meer 'n babatjie het nie, moet hulle ons asseblief in kennis stel." Mense met meer inligting kan Middelton bel by 079-695-1386.